**הגֵּאוֹגְרָף שתה את העולם** (ברוסית: **Гео́граф гло́бус про́пил**) הוא סרט קולנוע רוסי עטור שבחים המבוסס על ספרו של אלכסיי איוואנוב באותו שם. הסרט הוקרן במספר פסטיבלים בינלאומיים לקולנוע לפני שיצא להקרנות מסחריות ב-7 בנובמבר 2013. בסרט כיכבו ילנה ליאדובה וקונסטנטין חבנסקי, שזכו בפרסי האקדמיה הרוסית לקולנוע על תפקידיהם בסרט.

הסרט השתתף בתחרות המרכזית של פסטיבל קינוטאבר וזכה בפרס הראשי של הפסטיבל. הסרט היה מועמד לפרס נשר הזהב בשש קטגוריות שונות, וזכה בשלוש קטגוריות: הבימוי הטוב ביותר, השחקן הטוב ביותר, והשחקנית הטובה ביותר. הוא זכה גם בפרס ניקה בקטגוריות הבימוי הטוב, השחקן הטוב, השחקנית הטובה, הפסקול הטוב ביותר, והסרט הטוב ביותר.

הסרט הוקרן בישראל לראשונה במסגרת פסטיבל הסרטים הבינלאומי חיפה בספטמבר 2013.

תקציר עלילת הסרט
----------------

השנה היא 2012. ויקטור סלוז'קין הוא ביולוג בן 37 שאך זה סולק מהמכון למחקר מדעי. בשל הצורך בהכנסה קבועה הוא מתקבל לעבודה כמורה לגאוגרפיה בבית ספר בעיר פרם שבהרי אורל, ללא הכשרה מתאימה בתחום ההוראה. אם לא די בכך, לאשתו נאדיה נמאס ממנו, והיא מסרבת לישון איתו. היא מבקשת ממנו לסיים את הסיפור ביניהם ולמצוא מאהבת באופן שהיא לא תדע על כך. חייו משתנים עם הופעתו של חבר ותיק, בודקין, ועד מהרה נאדיה עצמה מתחילה לנהל רומן עם בודקין, מה שגורם לסכסוך בין שני החברים.

בבית הספר מתקשה סלוז'קין למצוא שפה משותפת עם הכיתה, הילדים נדמים לו פרימיטיבים, נטולי אישיות משל עצמם וחסרי מטרה, ועם הקולגות לעבודה הוא מתקשה עוד יותר. רק המורה לגרמנית קירה מגלה כלפיו אמפתיה, אך גם היא נמשכת יותר לבודקין. כשמתגלה שבודקין עזב אותה לטובת נאדיה, קירה מנסה להאשים את סלוז'קין, והוא בתגובה שותה אלכוהול בדירתה ונרדם אצלה במקלחת.

לאחר שהוא מפסיד במשחק קלפים עם אחד מתלמידי הכיתה, סלוז'קין מסכים לצאת עם תלמידי הכיתה למסע בטבע אל הנהר קטמאראן. כבר ברכבת סלוז'קין שותה יותר מדי ומתעמת עם התלמיד המופרע של הכיתה, גראדוסוב, לעיני התלמידים, שמצלמים את התקרית בטלפונים הניידים. תלמידי בית הספר, שגם ככה לא מתייחסים אליו כאל מורה אלא כאל חברם, ממנים אותו למפקד המסע שלהם.

ביום האחרון למסע יוצא הגאוגרף לכפר הסמוך כדי לארגן תחבורה לתחנת הרכבת. מתלווה אליו גם מאשה, תלמידה נאה מבני כיתתו, שהוא מאוהב בה בחשאי. בדרך לכפר מאשה עצמה מתוודה שהיא מאוהבת בו, הוא משיב לה שרגשותיהם הדדיים אך הם אינם יכולים להיות יחד מסיבות מובנות – הוא מורה והיא תלמידה, שלא לדבר על הבדלי הגילים ביניהם. פורצת סערה, והם נרטבים עד לשד עצמותיהם. בהגיעם לכפר, הם מגלים שכמעט אף אחד לא חי שם, וזהו כפר נטוש. מאשה כמעט מאבדת את ההכרה מרוב קור, והוא מנסה להרים אותה, אך חש באפיסת כוחות. בלילה הם מגלים בית מלא אנשים ובו תנור דולק. מאשה נרדמת על גרם המדרגות כשהיא לבושה בבגדיה הרטובים; סלוז'קין מפשיט אותה, מחמם את גופה, מקרב אותה אל התנור הדולק, ומונע ממנה להירדם.

בבוקר המחרת הם חוזרים למחנה ורואים שהתלמידים האחרים כבר הגיעו ליעד האחרון של המסע. לאחר הטיול מגלה מנהלת בית הספר את הסרטון שהילדים צילמו ברכבת ואודות המסע המסוכן. היא מאלצת את סלוז'קין להתפטר, והוא עוזב את בית הספר, שוב ללא כסף, אפילו לא לסיגריה.

שחקנים ודמויות
--------------

* **ויקטור סלוז'קין** (קונסטנטין חבנסקי) - מורה לגאוגרפיה.
* **נדיה** (ילנה ליאדובה) - אשתו של ויקטור.
* **מאשה** (אנפיסה צ'רניך) - תלמידה בבית ספר.

פרסים ומועמדויות
----------------

| פרסים |
| --- |
| פרס | תאריך/שנת הענקה | קטגוריה | מקבל הפרס | תוצאה |
| פסטיבל הסרטים קינוטאבר | ‏2013 | הפרס הראשי | אלכסנדר ולדינסקי | **זכייה** |
| המוזיקה הטובה ביותר | אלכסיי זובארב | **זכייה** |
| השחקן הטוב ביותר | קונסטנטין חבנסקי | **זכייה** |
| הפרס המיוחד מטעם ההוליווד ריפורטר | אנפיסה צ'רניך | **זכייה** |
| פרס נשר הזהב | ‏2013 | הסרט הטוב ביותר | אלכסנדר ולדינסקי | **מועמדות** |
| השחקן הטוב ביותר | קונסטנטין חבנסקי | **זכייה** |
| השחקנית הטובה ביותר | ילנה ליאדובה | **זכייה** |
| שחקן המשנה הטוב ביותר | אלכסנדר רובאק | **מועמדות** |
| הפסקול הטוב ביותר | אלכסיי זובארב | **מועמדות** |
| פרס הפיל הלבן | ‏2013 | הסרט הטוב ביותר | אלכסנדר ולדינסקי | **זכייה** |
| השחקן הטוב ביותר | קונסטנטין חבנסקי | **זכייה** |
| השחקנית הטובה ביותר | ילנה ליאדובה | **זכייה** |
| פרס ניקה | ‏2013 | הסרט הטוב ביותר | אלכסנדר ולדינסקי | **זכייה** |
| השחקן הטוב ביותר | קונסטנטין חבנסקי | **זכייה** |
| השחקנית הטובה ביותר | ילנה ליאדובה | **זכייה** |
| הבימוי הטוב ביותר | אלכסנדר ולדינסקי | **זכייה** |
| הפסקול הטוב ביותר | אלכסיי זובארב | **זכייה** |
| התסריט הטוב ביותר | אלכסנדר ולדינסקי, ראוף קובאייב, ואלרי טודורובסקי | **מועמדות** |
| שחקן המשנה הטוב ביותר | אלכסנדר רובאק | **מועמדות** |
| פריצת השנה | אנפיסה צ'רניך | **מועמדות** |
|

קישורים חיצוניים
----------------

* "הגאוגרף שתה את העולם", במסד הנתונים הקולנועיים IMDb (באנגלית)
* "הגאוגרף שתה את העולם", באתר Rotten Tomatoes (באנגלית)
* "הגאוגרף שתה את העולם", במסד הנתונים הקולנועיים KinoPoisk (ברוסית)

הערות שוליים
------------

1. ↑  אל תחמיצו: אלימות, ערפדים וסוחטי דמעות ביפנית
2. ↑  הגאוגרף שתה את העולם